Turun ammattikorkeakoulun ennakkotehtävässä pitää kirjoittaa tarina ystävästä, joka on ”menettänyt rakkaan neitsyytensä”. Ennakkotehtävä sai ainakin Twitter-kansan hämmennykseen.

– Kirjoita korkeintaan 2 000 merkin (välilyönnit mukaan lukien) tarina, jonka on tarkoitus lohduttaa läheistä ystävääsi, kun hän on menettänyt rakkaan neitsyytensä. Aloita tarinasi sanoilla ”Olipa kerran”, ennakkotehtävässä ohjeistetaan.

Varsin jännittävän kuuloinen ennakkotehtävä on yksi Turun ammattikorkeakoulun elokuvan koulutusohjelman neljästä ennakkotehtävästä. Elokuvaopinnoissa voi syventyä muun muassa käsikirjoittamiseen, kuvaamiseen, leikkaamiseen, äänisuunnitteluun ja elokuvatuotantoon.

Ainakin Twitter-kansa hämmentyi ennakkotehtävästä. Esimerkiksi lukiolaisten aikakauslehden Imbrobaturin päätoimittajan Robert Sundmanin tehtävästä julkaisemaa kuvaa on jaettu Twitterissä 50 kertaa.

– ´Mulla on nyt vaikeaa, kun mun ystävä menetti rakkaan neitsyytensä´, muun muassa Radio Aallon aamujuontajana työskentelevä Anna Perho julkaisi päivitykseen kirjoittamassaan vastauksessa.

”Hyvä, että herättää keskustelua”

Turun ammattikorkeakoulun Taideakatemian koulutusjohtaja

Timo Tanskanen

on huomannut ennakkotehtävän ympärillä käydyn keskustelun.

Tähän mennessä keskustelu on ollut Tanskasen mukaan hauskaa. Turun ammattikorkeakoulu on jopa jakanut Sundmanin päivittämän tekstin Sundmanin omilla saatesanoilla ”siinä on Turun ammattikorkeakoululla ennakkotehtävä. #juuhelikkäs”.

– On hyvä, että se herättää keskustelua. Tässä on ihan vakava tavoite, ja mielestäni tehtävänanto on hyvä. Siinä on ehkä ristiriitainen tunnetila, ja jos arvioidaan tarinankerronnan taitoa ja siihen valmiuksia, niin siitä on hyvä kirjoittaa.

Vaikka aiemmin Turun ammattikorkeakoulun ennakkotehtävät eivät ole aiheuttaneet yhtä suurta keskusteluryöppyä sosiaalisessa mediassa, koulutusjohtajan mukaan myös aiemmin on laadittu hakijoita ”mietityttäviä ennakkotehtäviä”.

Jos oli ennakkotehtävä erikoinen, Tanskanen lupaa, että jännittäviä projekteja riittää myös kouluun päästessä.

– Kyllä me pystymme takaamaan sellaiset opinnot, joissa opiskelija saa haastaa itsensä ja osaamisensa, Tanskanen lupaa.